b'\n_START_ARTICLE_\nMonel\n_START_PARAGRAPH_\nMonel je dru\xc5\xbeina zlitin niklja (do 65\xc2\xa0%) in bakra z nekaj \xc5\xbeeleza in drugih kovin v sledovih. Zlitino je ustvaril metalurg podjetja International Nickel Co. v za\xc4\x8detku 20. stoletja. Prvo palico so odtisnili z imenom tedanjega predsednika podjetja, Ambrosea Monella in Monel patentirali leta 1906.  Pri registraciji blagovne znamke so izpustili en\xc2\xa0\xc2\xbbl\xc2\xab, saj takratna pravila niso dovoljevala imenovanja blagovnih znamk po priimkih._NEWLINE_V primerjavi z bronom je Monel odpornej\xc5\xa1i na korozijo in organske kisline, tudi pri visokih temperaturah. Zaradi tega je bil, kljub visoki ceni, v 20. stoletju uporabljan v okoljih, ki so izpostavljena elementom, npr. na zunanjosti stavb in za predmete, ki se uporabljajo pod morsko gladino. Ve\xc4\x8dje koli\xc4\x8dine Monela so prvi\xc4\x8d uporabili v arhitekturi, za streho terminala ene od newyor\xc5\xa1kih \xc5\xbeelezni\xc5\xa1kih postaj. V tehniki se uporablja med drugim za podvodne cevi, ventile, ko\xc5\xa1are in \xc5\xbeice. Nekatere zlitine so popolnoma nemagnetne in se uporabljajo za sidrne \xc5\xbeice na minolovcih in za ohi\xc5\xa1ja merilnikov magnetnega polja. Iz Monela so tudi zna\xc4\x8dke ameri\xc5\xa1kih vojakov iz druge svetovne vojne in kvalitetnej\xc5\xa1e basovske strune.'